Intuitív Döntések Labor

Mit lehet nálunk kutatni?
[K: kis műhelymunka; N: nagy műhelymunka; M: mentorship program]

Téves döntéshozás mérése (K, N, M)
Mikor tévesek megérzéseink? Hogyan fejleszthetjük döntéshozási stratégiáinkat az üzleti és a mindennapi életben? Az elmúlt két évben kifejlesztettünk egy olyan tesztet, mely képes mérni az egyéni különbségeket 15 döntési torzításnál és létrehoztunk egy olyan tréning módszert, mellyel azt szeretnénk elérni, hogy az emberek elkerüljék az irracionális döntéseket. A kutatás folytatásaként ezeket fogjuk tesztelni.

Hedonométeres vizsgálatok (K, N)
Ennek a kutatásnak az a célja, hogy az átélt élményt ne csak utólagos beszámolókból tudjunk vizsgálni, hanem az élmény közben is méréseket tudjunk végezni. Mint kiderült az emberek máshogy emlékeznek a pozitív és negatív élményekre, mint ahogyan azokat átélték, de az érzelmi görbéből kiszámítható, hogy mire fognak emlékezni. Mindezek a vizsgálatok segíthetnek abban, hogy megismerjük, hogy az emberek hogyan hozzák meg hedonikus döntéseiket és hogy a való világ negatív és pozitív élményei tudatosan alakíthatóvá váljanak.



Kognitív készségek mérése játékokkal (K, N)
Ebben a projektben a cél a http://kognitiv.hu/ oldalon megtalálható játékok szakmai vizsgálata és az ezekkel végezhető kutatási lehetőségek feltárása.

Nudge módszerek tesztelése (K, N, M)
A nudge [angolul kis lökés] azt jelenti, hogy az emberek döntéseit úgy próbáljuk befolyásolni, hogy nem avatkozunk bele jobban az életükbe, inkább a választási lehetőségeket úgy tálaluk, hogy a társadalmilag hasznos opciót, vagy viselkedést válasszák. A viselkedéstudomány ilyen alkalmazása már jelentős sikereket mutatott fel az adózási, táplálkozási, közlekedési, szemetelési és egyéb viselkedésekkel kapcsolatban. Mi most ennek az új kutatási iránynak a hazai lehetőségeit keressük.

A hülyeség pszichológiája (K, N)
Korunk egyik feszítő kérdése, hogy ’Hogyan tudnak okos emberek annyi hülyeséget csinálni?’ A tudomány sokáig abban a hiszemben élt, hogy minél intelligensebb egy személy (minél magasabb az IQ-ja), annál inkább elvárhatjuk, hogy intelligensen fog viselkedni. A közgazdaságtan klasszikus alapelve szerint pedig mindenki profitmaximalizáló, mindenki a magának legnagyobb hasznot húzó opciót választja. Mára azonban világossá vált, hogy az irracionalitás az emberi viselkedés alapvető része. Az emberek folyamatosan monitorozzák maguk és környezetük viselkedését és különösen érzékenyek, ha irracionalitást észlelnek. A kutatás során azt próbáljuk tisztázni, hogy milyen pszichológiai fogalmakkal lehet lefedni azokat a helyzeteket, amiket az emberek hülyeségnek hívnak. További kérdés, hogy mitől függ a hülyeség nagysága; miért tartunk egyes hülyeségeket viccesnek, másokat nem; miért gondoljuk azt néha, hogy a hülyeség fárasztó; és mások hülyeségének hallgatása hogyan hat saját viselkedésünkre.

Hogyan lehet részt venni a munkában?

 * kis- és nagyműhelymunka


 * TDK kutatás


 * mentorship program

Kapcsolat: aczel.balazs at ppk.elte.hu